Il-Ministeru tal-Edukazzjoni ppubblika korrispondenza li turi li l-eks-Kummissarju tad-Dejta Joe Ebejer kien ikkonsultat bl-Avviż Legali 76 dwar ġbir ta’ informazzjoni fil-qasam edukattiv. Din il-korrispondenza turi wkoll li kienet proposta tal-eks-Kummissarju li l-liġi tgħaddi bħala avviż legali. F’kummenti li ta lil mezzi tax-xandir, is-Sur Ebejer li temm il-kariga tiegħu fl-aħħar jiem, ingħad li huwa ma kienx ikkonsultat u kien l-uffiċċju tiegħu biss li kien informat b’dan l-avviz legali. Madankollu imejls ippubblikati mill-Ministeru juru li l-eks-Kummissarju tad-Dejta kien infurmat tant li l-uffiċċju tiegħu wettaq xi emendi fl-avviz legali. F’dawn l-imejls, is-Sur Ebejer jidher ukoll ikkupjat. F’dawn l-imejls  joħroġ ukoll li l-kunċett li l-Ministru jkun hu r-ricipjent tad-dejta kienet maqbula mal-uffiċċju  tas-Sur Ebejer minħabba li f’waħda mil-imejls tintuża l-kelma Ministru li nkitbet ħażin f’dan l-avviż legali. Aktar kmieni dalgħodu l-Ministru tal-Edukazzjoni Evarist Bartolo talab lill-Kummissarju tal-Protezzjoni tad-Dejta l-ġdid, Saviour Cachia, biex jekk jixtieq, jara l-Avviż Legali dwar l-Edukazzjoni, li dwaru l-Oppożizzjoni ressqet mozzjoni fil-Parlament biex jitħassar għax jikser il-privatezza. Il-Ministru sostna li l-avviż legali hu maħsub biex jgħin it-tfal li jaqgħu lura fl-edukazzjoni u biex iż-żgħażagħ isibu xogħol. Dr Bartolo qal li l-Ministeru kien ikkonsulta l-Uffiċċju tal-Kummissarju fl-istadji kollha meta kien qed jiġi mfassal l-avviż, minn Settembru 2013 sa l-aħħar ta’ Jannar, u dejjem mexa mal-pariri li ngħata. Minkejja dan, tkompli l-ittra, il-Ministeru rċieva kummenti li juru tħassib u għalhekk jixtieq li jindirizzahom għax irid jaħdem id f’id mal-Uffiċċju tal-Kummissarju biex jiżgura li l-avviż legali jitħaddem b’mod li jilħaq l-għanijiet tiegħu waqt li jkun hemm il-protezzjoni kollha meħtieġa għad-dritt tal-privatezza. PR140806a